דף הבית»עתיקות בחדשות וביניהן. אהבה ואיבה (חלק ב')
משגב | פורטל משגב תרבות ופנאיפורסם: 18.09.15 , 08:00שם הכותב/ת: ד"ר ישראל בן דור
עולי תימן חסרו בשנים הראשונות את התמיכה של היהודים בתימן והם גם סבלו מהנטייה לשייך אותם ל"יישוב הישן", בזמן שמייסדי המושבות נחשבו ל"יישוב החדש". אנשי "היישוב הישן" נחשבו כאנשים שאינם מסוגלים לעסוק בעבודה יצרנית ולכן הם תלויים בכספי ה"חלוקה". אולם בפועל התברר בתוך זמן קצר שהעולים מתימן הורגלו כבר בארץ מוצאם לכל עבודה קשה והם עשו ככל שיכלו כדי להרוויח את פרנסתם. יוזמות שונות של העולים מתימן להקים התיישבות חקלאית לא זכו לסיוע הנדרש ולכן נכשלו. בעזרתו של ישראל דב פרומקין התיישבו התימנים בכפר השילוח (סילואן) ויישובם במקום המשיך להתקיים עד שפרצו המאורעות בשנת 1936. בעזרתו של הברון מוריס דה-הירש הקימו העולים בירושלים את השכונה "נחלת צבי" (על שמו של התורם, הירש=צבי באידיש). ביפו נוצרה קהילה קטנה של יהודים מתימן ובראשית המאה ה-20 הם הקימו כמה שכונות בעיר. עקב מצבם הקשה הקימו אגודה בשם "פעולת שכיר" שמטרתה הייתה לכבוש את העבודה החקלאית במושבות מידי הפועלים הערבים ובכך הקדימו את מפלגות "הפועל הצעיר" ו"פועלי ציון" (מפלגות שקמו בשנים 1905 ו-1907), אך גם יוזמה זו לא התבססה ממש.